România are un potențial enorm în sectorul energetic
Marți, 28 mai 2024, la Palatul Victoria, prim-ministrul României, Marcel Ciolacu, a discutat cu reprezentanții fondului de investiții Carlyle Group, principalul acționar al companiei Black Sea Oil & Gas (BSOG).
Discuțiile lor au vizat proiectele Carlyle Group pentru dezvoltarea investițiilor în sectorul energetic din România, inclusiv producția de biogaz, ținând cont de ponderea sectorului agricol în economia românească și deșeurile agricole ca sursă principală pentru producția de biogaz.
Marcel Ciolacu le-a prezentat investitorilor americani viziunea Guvernului Ciolacu privind promovarea investițiilor în sectorul energetic. Viziunea Executivului este orientată către creșterea independenței energetice a României și asigurarea surselor interne de aprovizionare cu gaze și energie electrică pentru populație și industria locală.
România are un potențial enorm în sectorul energetic, devenit extrem de important la nivel regional și european, în contextul războiului din Ucraina. Obiectivul României este să valorifice cât mai bine și responsabil acest potențial. Țara are capacitatea de a susține diversificarea resurselor energetice pentru a se încadra în țintele asumate privind reducerea emisiilor de gaze cu efect de seră și tranziția sustenabilă către energia verde.
„România are un potențial enorm în acest sector devenit extrem de important la nivel regional și al întregii Europe, pe fondul războiului din proximitatea granițelor noastre. Obiectivul nostru este să valorificăm cât mai bine și responsabil acest potențial.
Avem capacitatea de a susține diversificarea resurselor energetice, astfel încât să ne încadrăm în țintele asumate pentru reducerea de emisii de gaze cu efect de seră și tranziția sustenabilă către energia verde”, a declarat șeful Executivului, conform unui comunicat de presă emis, marți, de Guvernul României.
Despre Carlyle Group
CIEP este un fond de 2,5 miliarde de dolari care investește la nivel global în explorarea și producția de petrol și gaze, rafinarea, transportul, depozitarea și comercializarea petrolului și a produselor petroliere, precum și în servicii conexe exploatării petrolului în Europa, Africa, America Latină și Asia.
Fondul de private equity Carlyle Group a fost fondat în 1987 în Washington, DC. În prezent, gestionează active de 216 miliarde de dolari prin intermediul a 343 de vehicule de investiții.
Obiectivul Carlyle este de a investi cu înțelepciune și de a crea valoare pentru investitorii săi, dintre care mulți sunt fonduri de pensii publice. Carlyle investește în patru segmente principale:
- Corporate Private Equity;
- Real Assets;
- Global Market Strategies și Investment Solutions, în regiuni precum Africa, Asia, Australia, Europa, Orientul Mijlociu, America de Nord și America de Sud.
Experiența și expertiza Carlyle acoperă diverse industrii, inclusiv industria aerospațială, servicii guvernamentale și de apărare, consum și retail, energie, servicii financiare, sănătate, industrie, imobiliare, tehnologie și servicii pentru mediul de afaceri, telecomunicații și mass-media, și transport.